Функционалдық сауаттылықты дамыту –заман талабы

Функционалдық сауаттылық дегеніміз – адамдардың әлеуметтік, мәдени, саяси және экономикалық қызметтерге белсене араласуы, яғни бүгінгі жаһандану дәуіріндегі заман ағымына, жасына қарамай ілесіп отыруы, адамның мамандығын әрдайым жетілдіріп отыруы, адамның әлемде әлеуметтік бейімделуі болып табылады. Ал оқушылардың функционалдық сауаттылығы дегеніміз жас өспірімдердің мектепте алған білімдерін өмірде тиімді қолдана алуы. Балаларды осы сауаттылыққа бейімдеудегі басты мақсат жалпы білім беретін мектептерде еліміздің зияткерлік, дене және рухани тұрғысынан дамыған азаматын қалыптастыру. «Функционалдық сауаттылық» ұғымы алғаш рет өткен ғасырдың 60-шы жылдары ЮНЕСКО құжаттарында пайда болды және кейіннен зерттеушілердің қолдануына енді. Функционалдық сауаттылық, білім берудің көп жоспарлы адамзат қызметімен байланысын біріктіретін тұлғаның әлеуметтік бағдарлану тәсілі ретінде түсіндіріледі. Қазіргі тез құбылмалы әлемде функционалдық сауаттылық адамдардың әлеуметтік, мәдени, саяси және экономикалық қызметтерге белсенді қатысуына, сондай-ақ өмір бойы білім алуына ықпал ететін базалық факторлардың біріне айналуда. Бүгінгі таңда жер жүзінде білім саласындағы саясаткерлер мен мұғалімдер үшін ең маңызды болып отырғаны - «ХХI ғасырда нені оқыту керек және ХХI ғасырға оқушыларды қалай дайындайды?» деген мәселе. Заманауи тәсілдің ең негізгі ерекшелігі - оқушылардың алған білімдерін жай ғана иеленіп қоймай, оларды орынды жерде қолдана білуіне басты назар аудару болып табылады. Сондай-ақ мұғалім міндетінің бірі оқушыға қалай оқу керектігін үйрету, соның нәтижесінде еркін, өзіндік дәлел-уәждерін нанымды жеткізе білетін, ынталы, сенімді, сыни ойлай алатын, пікір-көзқарастары жүйелі дамыған, сандық технологияларда құзырлылық танытатын оқушы қалыптастыру. Мектеп оқушыларының функционалдық сауаттылығы дегеніміз- оқушының пәнді терең түсіну қабілетін дамыту, мектепте алған білімдерін сыныптан тыс жерде, кез-келген жағдайда тиімді пайдалана білуі. Жай сауаттылық пен функционалдық сауттылықтың айырмашылығын да білу қажет деп ойлаймын. Жай сауаттылық- адамның оқу, түсіну, қысқа мәтіндерді құрау және қарапайым арифметикалық әрекеттерді орындауы. Ал, функционалдық сауаттылық дегеніміз белгілі бір тұлғаның нақты мәдени ортада ойдағыдай өмір сүруін, қызмет етуін қамтамасыз ететін білімі, ептілігі, дағдылары. Осы кезеңде басшылыққа алынатын қасиеттер: белсенділік, шығармашылық ойлау, кез келген жағдайда шешім қабылдай алу, өз кәсібін дұрыс таңдай алу, өмір бойы білімін жетілдіруге дайын болуы. Бұл функционалдық дағдылар мектеп қабырғасында қалыптасады. Функционалды сауатты адам — қоғамның құндылықтарына сәйкес, қоғамдық ахуалдың қалыптасқан мүдделеріне қарай әрекет етеді. Бүгінгі күнге қажетті мамандықты таңдап, дұрыс шешім қабылдап, заманауи ақпараттық технологиялардың тілін біліп кез келген әлеуметтік ортаға бейімделеді. Осы тұрғыда функционалды сауатты адамның негізгі белгілерін тұжырымдауға болады: қоғамдық ортада өмір сүре білетін, тіл табыса білетін, белгілі бір сапалық қасиеттері бар, жалпы негізгі және пәндік құзыреттіліктерді меңгерген адам.

Заманауи мектептің ең басты міндеті оқушы өмірінің барлық белеңдерінде білім алуға деген құлшынысын қалыптастыру үшін, оған әрбір қадамының маңыздылығын түсінуге мүмкіндік беруден, тәсілдер мен таным көздерін таңдауда бағдар ұстай білуге үйретуден тұрады. Қазір еліміздің түкпір-түкпірінде оқыту мен оқудағы жаңа әдіс-тәсілдермен қаруланған біршама ұстаздар қауымы жаңа нәтижелерге жетуде, шәкірттерінің жаңа белестерді меңгеруіне жол ашуда. Соның бірі функционалдық сауаттылықты дамытудағы білім мазмұнының жаңғыруы – сындарлы оқыту теориясына негізделгендігі. Сындарлы оқытудың мақсаты – оқушының пәнді терең түсіну қабілетін дамыту, алған білімін сыныптан тыс жерде, кез-келген жағдайда тиімді пайдалана білуін қамтамасыз ету. Сондай-ақ, оқушының жеке тұлға және әлеуметтік нысан ретіндегі келешегі басты назарға алынады.

Оқушылардың функционалдық сауаттылығын қалыптастыруға бағытталған білім мазмұнын игерген оқушылар білімдері мен біліктерін өмірлік жағдаяттарда қолданып, әртүрлі ақпарат көздерімен жұмыс жасай алады, өзінің болжамдарын ұсынып, зерттеулер жүргізуге бейім, өзінің ойын негіздей білетін, іскерлігі мен дағдыларын әлеуметтік қатынастарда өмірлік міндеттерді шешу үшін пайдалана алатын тұлға болып қалыптасады.